b'\n_START_ARTICLE_\nOpoczno\n_START_SECTION_\nLocalizare\n_START_PARAGRAPH_\nOpoczno  se afl\xc4\x83 pe r\xc3\xa2ul W\xc4\x85glanka, \xc3\xaen col\xc8\x9bul de nord-vest al Poloniei Mici, la grani\xc8\x9ba dintre Polonia Mic\xc4\x83, \xc8\x99i C\xc3\xa2mpia Mazoviei. La 31 decembrie 2008, popula\xc8\x9bia sa a fost de 22.744 de locuitori. Ora\xc8\x99ul \xc8\x99i comuna au o suprafa\xc8\x9b\xc4\x83 total\xc4\x83 de 190\xc2\xa0km\xc2\xb2, ceea ce o face una dintre cele mai mari comune din voievodat. \xc3\x8en Uniunea statal\xc4\x83 polono-lituanian\xc4\x83, Opoczno a f\xc4\x83cut parte din Voievodatul Sandomierz \xc8\x99i timp de secole a fost re\xc8\x99edin\xc8\x9ba unui Jude\xc8\x9b mare, \xc3\xaen A Doua Republic\xc4\x83 Polonez\xc4\x83, iar \xc3\xaen perioada 1945-1975, a apar\xc8\x9binut de Voievodatul Kielce.\n_START_SECTION_\nTransport\n_START_PARAGRAPH_\nOra\xc8\x99ul este un nod important de comunica\xc8\x9bii. Acesta se afl\xc4\x83 \xc3\xaen apropiere de Linia central\xc4\x83 de cale ferat\xc4\x83, care leag\xc4\x83 Silezia \xc8\x99i Cracovia cu Var\xc8\x99ovia. Opoczno are o sta\xc8\x9bie de cale ferat\xc4\x83 de-a lungul liniei nr. 25, cu leg\xc4\x83turi la Tomasz\xc3\xb3w Mazowiecki \xc8\x99i Skar\xc5\xbcysko-Kamienna. \xc3\x8en plus, ora\xc8\x99ul se afl\xc4\x83 de-a lungul Drumului Na\xc8\x9bional 12 (viitoare Autostrad\xc4\x83 S12), care creeaz\xc4\x83 leg\xc4\x83tura \xc3\xaentre p\xc4\x83r\xc8\x9bile de vest \xc8\x99i de est ale Poloniei, fiind o leg\xc4\x83tur\xc4\x83 bun\xc4\x83 cu Autostrada A1 din apropiere.\n_START_SECTION_\nRegatul Polonia\n_START_PARAGRAPH_\nPrima atestare documentar\xc4\x83 a localit\xc4\x83\xc8\x9bii Opoczno este la 1284, c\xc3\xa2nd Prin\xc8\x9bul Leszek al II-lea cel Negru a men\xc8\x9bionat \xc3\xaen documente ca acesta apar\xc8\x9binea de Biserica Sandomierz. Conform istoricului F. Kiryk, istoria Opoczno ca ora\xc8\x99 dateaz\xc4\x83 de la mijlocul secolului al XIII-lea, c\xc3\xa2nd i-a fost acordat acest statut de c\xc4\x83tre Ducele de Sandomierz, Boles\xc5\x82aw al V-lea Castul. Din motive necunoscute, Opoczno a sc\xc4\x83zut \xc3\xaen secolul al XIII-lea \xc8\x99i s-a transformat \xc3\xaentr-un sat numit Staromie\xc5\x9bcie sau Vechiul Opoczno._NEWLINE_Cele mai bune vremuri pentru Opoczno au \xc3\xaenceput \xc3\xaen timpul domniei Regelui Cazimir al III-lea cel Mare. \xc3\x8en anul 1347 el a decis s\xc4\x83 mute satul \xc3\xaentr-un alt loc \xc8\x99i a fondat a\xc8\x99a-numitul Ora\xc8\x99 Nou, situat la sud-vest de Staromie\xc5\x9bcie. Noul Opoczno a avut suprafa\xc8\x9ba de origine de 6 hectare \xc8\x99i a fost \xc3\xaenconjurat cu un zid defensiv. Staromie\xc5\x9bcie, \xc3\xaempreun\xc4\x83 cu vechea biseric\xc4\x83 Sf. Maria Magdalena au r\xc4\x83mas \xc3\xaen afara zidului. A fost construit\xc4\x83 o nou\xc4\x83 biseric\xc4\x83 Sf. Bartolomeu, \xc3\xaempreun\xc4\x83 cu un castel regal, situate \xc3\xaen sud-vestul ora\xc8\x99ului. Opoczno a c\xc3\xa2\xc8\x99tigat drepturile Magdeburg \xc3\xaen 1365, iar primul s\xc4\x83u guvernator a fost Sobek de Wyszkowic. Zidul de ap\xc4\x83rare a avut lungimea de 940 metri, cu dou\xc4\x83 por\xc8\x9bi. Opoczno s-a dezvoltat rapid, datorit\xc4\x83 situ\xc4\x83rii convenabile, pe dou\xc4\x83 rute comerciale aglomerate: de la Kiev la Wroc\xc5\x82aw \xc8\x99i de la Toru\xc5\x84 la Sandomierz. Exist\xc4\x83 specula\xc8\x9bii c\xc4\x83 regele Cazimir al III-lea cel Mare a favorizat Opoczno fa\xc8\x9b\xc4\x83 de alte ora\xc8\x99e pentru c\xc4\x83 a fost locul de na\xc8\x99tere al amantei sale preferate, legendara Esterka. \xc3\x8en a doua jum\xc4\x83tate a secolului al XIV-lea Opoczno a prosperat, iar \xc3\xaen anii 1360 a fost numit capitala unui Jude\xc8\x9b nou creat, ceea ce \xc3\xaensemna c\xc4\x83 nu mai era supus Castellany \xc5\xbbarn\xc3\xb3w. Aproximativ \xc3\xaen anul 1405 a fost construit complexul unui spital \xc3\xaempreun\xc4\x83 cu o biseric\xc4\x83 \xc3\xaenchinat\xc4\x83 Duhului Sf\xc3\xa2nt._NEWLINE_\xc3\x8en timpul Epocii de Aur a Poloniei, vremurile bune au continuat, Opoczno fiind at\xc3\xa2t \xc3\xaen \xe2\x80\x8b\xe2\x80\x8bRegatul Poloniei c\xc3\xa2t \xc8\x99i \xc3\xaen Uniunea statal\xc4\x83 polono-lituanian\xc4\x83, unul din cele mai importante centre urbane ale Voievodatul Sandomierz. \xc3\x8en 1405, a fost deschis un spital, \xc8\x99i \xc3\xaen 1550, cu permisiunea regelui Sigismund al II-lea August, au fost construite uzine de ap\xc4\x83. \xc3\x8en anul 1599 a fost ad\xc4\x83ugat\xc4\x83 a treia poart\xc4\x83 zidului de ap\xc4\x83rare. La acel moment, Opoczno a avut 90 de artizani, cu mai multe bresle, cum ar fi: cizmari, fierari, \xc8\x99elari, \xc8\x99i c\xc4\x83ld\xc4\x83rari. \xc3\x8en 1646, a fost deschis\xc4\x83 o sinagog\xc4\x83 pentru minoritatea evreiasc\xc4\x83. Perioada de prosperitate a ajuns la final \xc3\xaen timpul Invaziei suedeze din Polonia (1655-1660), c\xc3\xa2nd Opoczno \xc3\xaempreun\xc4\x83 cu castelul s\xc4\x83u au fost arse din temelii de c\xc4\x83tre invadatori, iar cei mai mul\xc8\x9bi dintre locuitorii s\xc4\x83i au fost uci\xc8\x99i.  \xc3\x8en acea perioad\xc4\x83 au avut loc \xc3\xaen jude\xc8\x9bul Opoczno mai multe confrunt\xc4\x83ri \xc8\x99i lupte \xc3\xaentre polonezi \xc8\x99i invadatorii suedezi. Pe 9 septembrie 1655, divizia lui Stefan Czarniecki a atacat c\xc4\x83l\xc4\x83re\xc8\x9bii suedezi aproape de Inow\xc5\x82\xc3\xb3dz. Trei zile mai t\xc3\xa2rziu, polonezii au atacat unit\xc4\x83\xc8\x9bile suedeze aflate sub conducerea lui Arvid Wittenberg, care se odihneau l\xc3\xa2ng\xc4\x83 Opoczno. La 16 septembrie 1655 a avut loc B\xc4\x83t\xc4\x83lia de la \xc5\xbbarn\xc3\xb3w, care a dus la \xc3\xaenfr\xc3\xa2ngerea polonezilor. Dup\xc4\x83 invazie, distrugerea Opoczno a fost total\xc4\x83, r\xc4\x83m\xc3\xa2n\xc3\xa2nd \xc3\xaen 1660 doar 15 case \xc3\xaen picioare. To\xc8\x9bi artizanii au fost uci\xc8\x99i, \xc8\x99i dezvoltarea ora\xc8\x99ului a fost oprit\xc4\x83 mai mul\xc8\x9bi ani. Similar\xc4\x83 a fost \xc8\x99i soarta altor ora\xc8\x99e ale jude\xc8\x9bului, \xc3\xaen Drzewica au r\xc4\x83mas doar 21 de case, \xc8\x99i  \xc3\xaen Odrzyw\xc3\xb3\xc5\x82 22 de case.\n_START_SECTION_\nSecolul al IX-lea\n_START_PARAGRAPH_\nP\xc3\xa2n\xc4\x83 \xc3\xaen 1795, Opoczno a apar\xc8\x9binut Voievodatului Sandomierz din Polonia Mic\xc4\x83. \xc3\x8en urma \xc3\x8emp\xc4\x83r\xc8\x9birilor Poloniei, orasul a fost anexat de c\xc4\x83tre Imperiul Habsburgic, iar \xc3\xaen 1815 a devenit parte a Regatului Poloniei aflat sub suzeranitate rus\xc4\x83 (Congresul Poloniei). La acea vreme, ora\xc8\x99ul a fost \xc3\xaemp\xc4\x83r\xc8\x9bit \xc3\xaen districte catolice \xc8\x99i evreie\xc8\x99ti. Popula\xc8\x9bia a fost decimat\xc4\x83 de epidemii frecvente de holer\xc4\x83, care au revenit de mai multe ori p\xc3\xa2n\xc4\x83 \xc3\xaen 1890. \xc3\x8en 1834 a fost recreat jude\xc8\x9bul Opoczno \xc8\x99i p\xc3\xa2n\xc4\x83 la Primul R\xc4\x83zboi Mondial, Opoczno a apar\xc8\x9binut Guvernoratului Radom. \xc3\x8en 1828, popula\xc8\x9bia ora\xc8\x99ului era de aproximativ 3.500 de locuitori, cu 342 de case. Ambele Rebeliuni poloneze \xc3\xaen Congresul Poloniei (R\xc4\x83scoala din noiembrie \xc8\x99i R\xc4\x83scoala din ianuarie) au dus la represiuni \xc8\x9bariste, care au fost deosebit de grele \xc3\xaen anii 1860. Opoczno a fost unul dintre centrele importante de insurec\xc8\x9bie, iar ora\xc8\x99ul a fost capturat temporar de rebeli la 31 ianuarie 1863. La \xc3\xaenceputul anului 1863 \xc8\x99i \xc3\xaen vara aceluia\xc8\x99i an au avut loc aici mai multe ciocniri armate._NEWLINE_\xc3\x8en secolul al XIX-lea, a \xc3\xaenceput procesul de industrializare \xc8\x99i de dezvoltare, stimulat prin construirea unei linii de cale ferat\xc4\x83 de la Koluszki la Skar\xc5\xbcysko-Kamienna (1885). Au fost deschise aici mai multe \xc3\xaentreprinderi noi \xc8\x99i magazine. Cea mai mare \xc3\xaentreprindere,  Fabrica de pl\xc4\x83ci ceramice,  care este ast\xc4\x83zi cunoscut\xc4\x83 sub numele de Opoczno S.A., a fost fondat\xc4\x83 \xc3\xaen 1897-1898 de Jan Dziewulski,  J\xc3\xb3zef \xc8\x99i W\xc5\x82adys\xc5\x82aw Lange. \xc3\x8en stadiile incipiente ale Primul R\xc4\x83zboi Mondial, au avut loc aici lupte grele \xc3\xaentre unit\xc4\x83\xc8\x9bile austro-germane si cele ruse. La 15 mai 1915, trupele austriece au intrat \xc3\xaen Opoczno, \xc3\xaempreun\xc4\x83 cu  legionarii polonezi ai lui Jozef Pilsudski. Austriecii, printre care erau \xc8\x99i mul\xc8\x9bi solda\xc8\x9bi cehi, s-au predat f\xc4\x83r\xc4\x83 lupt\xc4\x83, \xc3\xaen octombrie 1918.\n_START_SECTION_\nSecolul XX\n_START_PARAGRAPH_\nP\xc3\xa2n\xc4\x83 \xc3\xaen secolul al XX-lea, ora\xc8\x99ul a avut un spital, o bibliotec\xc4\x83, \xc8\x99coli, sta\xc8\x9bie de cale ferat\xc4\x83 (construit\xc4\x83 \xc3\xaen 1885), oficiu po\xc8\x99tal, sta\xc8\x9bie de telegraf, birouri administrative, biserici \xc8\x99i o sinagog\xc4\x83. De asemenea, \xc3\xaen acel timp, a fost reconstruit castelul regal distrus de c\xc4\x83tre suedezi \xc3\xaen 1650. La 2 august 1919, Opoczno a fost anexat la Voievodatul Kielce, unde a r\xc4\x83mas p\xc3\xa2n\xc4\x83 la 31 martie 1939, c\xc3\xa2nd a fost transferat la Voievodatul \xc5\x81\xc3\xb3d\xc5\xba. \xc3\x8enainte de izbucnirea celui de-al Doilea R\xc4\x83zboi Mondial, popula\xc8\x9bia ora\xc8\x99ului a fost de aproximativ 11.000 de locuitori._NEWLINE_La \xc3\xaenceputul celui de-al doilea r\xc4\x83zboi mondial, Opoczno a fost c\xc3\xa2mp de lupt\xc4\x83 acerb\xc4\x83 \xc3\xaen Invazia din Polonia. Wehrmacht-ul a intrat \xc3\xaen ora\xc8\x99 joi 7 septembrie 1939, la ora 14:00, dup\xc4\x83 un bombardament intens al Luftwaffe. Zona Opoczno a fost ap\xc4\x83rat\xc4\x83 de Armata Prusac\xc4\x83, care s-a concentrat \xc3\xaentre Piotrkow Trybunalski \xc8\x99i Tomasz\xc3\xb3w Mazowiecki. Wilhelm Fritz von Roettig, primul general ucis \xc3\xaen r\xc4\x83zboi, a fost ucis aici la doar c\xc3\xa2teva zile dup\xc4\x83 \xc3\xaenceperea r\xc4\x83zboiului, la 10 septembrie, pe drumul dintre Inow\xc5\x82\xc3\xb3dz \xc8\x99i Opoczno._NEWLINE_Opoczno a fost unul dintre principalele centre de rezisten\xc8\x9b\xc4\x83 anti-germane. \xc3\x8en zona ora\xc8\x99ului a avut loc prima activitate subteran\xc4\x83 \xc3\xaenc\xc4\x83 din prim\xc4\x83vara anului 1940, c\xc3\xa2nd au operat acolo partizanii din "Unitatea separat\xc4\x83 a armatei poloneze" condu\xc8\x99i de maiorul Henryk Dobrza\xc5\x84ski. Armata teritorial\xc4\x83 a jude\xc8\x9bului Opoczno a avut peste 2.000 de militari la 01 decembrie 1944. _NEWLINE_\xc3\x8en 1940, a fost deschis un ghetou evreiesc, care a g\xc4\x83zduit mai multe mii de oameni, transfera\xc8\x9bi for\xc8\x9bat aici din alte locuri. Ghetoul a fost lichidat \xc3\xaen ianuarie 1943, c\xc3\xa2nd locuitorii s\xc4\x83i au fost transporta\xc8\x9bi \xc3\xaen Lag\xc4\x83rul de exterminare Treblinka. Ocupa\xc8\x9bia german\xc4\x83 s-a \xc3\xaencheiat pe 17 ianuarie 1945, c\xc3\xa2nd Wehrmacht-ul a fost \xc3\xaempins de c\xc4\x83tre Armata Ro\xc8\x99ie, 150 de solda\xc8\x9bi sovietici fiind uci\xc8\x99i \xc3\xaen timpul luptelor din ora\xc8\x99. Dou\xc4\x83 s\xc4\x83pt\xc4\x83m\xc3\xa2ni mai t\xc3\xa2rziu, a fost deschis primul liceu din istoria Opoczno. P\xc3\xa2n\xc4\x83 \xc3\xaen 1975, Opoczno a apar\xc8\x9binut de Voievodatul Kielce. \xc3\x8en anii 1958-1964, a fost construit un nou spital, iar \xc3\xaen septembrie 1960, ora\xc8\x99ul a s\xc4\x83rb\xc4\x83torit cea de-a 600-a aniversare.'